මීට පෙර නාවික හමුදාව සහ සාගර විද්‍යා පීඨය වර්ණ ලබාගෙන ඇති බවත්, මෙවර දීර්ඝ කාලයක් මුහුදේ සිට සිය රාජකාරි නොපිරිහෙළා ඉටු කළ නෞකා සඳහා වර්ණ ප්‍රදානය කරන බවත් ඒ මහතා අවධාරණය කළේය.මේ මස 29 වැනි දින ප්‍රධාන මූලස්ථානය හා ප්‍රාදේශීය මූලස්ථාන කේන්ද්‍ර කර ගනිමින් සර්වාගමික පූජා පවත්වන බව පවසන නාවික හමුදාපතිවරයා, එම කාලය තුළ නාවික හමුදා නිලධාරීන්ගේ හා නැවියන්ගේ මුදලින් ආබාධිත, මියගිය සෙබළුන්ගේ නිවෙස්වලට ත්‍යාග පාර්සලයක් බැගින් ලබා දෙන බව ඒ මහතා කීවේය.නාවික හමුදා සේවා වනිතා ඒකකය ද මියගිය නාවික සෙබළුන්ගේ දෙමාපියන්ට සැලකීමේ විශේෂ වැඩසටහනක් ක්‍රියාත්මක කරන බව රියද් අද්මිරාල් තිසර සමරසිංහ මහතා ප්‍රකාශ කළේය.ලබන මස 08 වැනි දින ගාලු මුවදොර අභියස මුහුදේදී රුවල් නැව් තරගයක් පැවැත්වෙන අතර මීට විදේශීය සහභාගිත්වය ලබාදීමට එකඟ වී ඇතැයි සමරසිංහ මහතා පැවසීය.ශ්‍රී ලංකා නාවික ඉතිහාසය පිළිබඳ ලියවූ ග්‍රන්ථයක් ද එළඹෙන 09 වන දින එළිදක්වන බව හෙතෙම සඳහන් කළේය.මෙරටට පැමිණෙන විදේශීය නාවික හමුදා නිලධාරීන්ගේ හා නැවියන් මෙරට නාවික හමුදා නිලධාරීන්, සෙබළුන් සමඟ සුහද හමුවක් පැවැත්වෙන බවත්, ඔවුන් සඳහා ත්‍රිකුණාමල නාවික හමුදා මූලස්ථානයේදී විශේෂ සාකච්ඡාවක් පැවැත්වෙන බවත්, නාවික හමුදාපතිවරයා කීය.